Diari Oficial de la Generalitat Valenciana


Sumari del DOGV 259, del 10-06-1985 (1985/804413)

LLEI de la Generalitat Valenciana 8/1985, de 31 de maig, de Regulació de l'actuació financera de les Cooperatives amb Secció de Crèdit a la Comunitat Valenciana.
-----------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/l/1985/05/31/8**

### Versions

 16/04/2015 - Actualitat  Text inicial: 10/06/1985 - 15/04/2015 

### Dades del document

Número de DOGV
:   259

Data del DOGV
:   10-06-1985

Secció del DOGV
:   DISPOSICIONS GENERALS

Número del document
:   1985/804413


Data del document
:   31-05-1985

Organisme emissor
:   Presidència de la Generalitat

Tipus de document
:   Llei

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Disposició derogada 16.04.2015**

**LLEI 8/1985, de 31 de maig, de Regulació de l'Actuació Financera de les Cooperatives amb Secció de Crèdit a la Comunitat Valenciana.** ****[1]****

**[(DOCV núm. 259 de 10.06.1985)](http://www.docv.gva.es/datos/1985/06/10/pdf/1985_804413.pdf) Ref. 0644/1985**

PREÀMBUL

L'assumpció de competències en el camp financer i de crèdit que suposà la promulgació de l'Estatut d'Autonomia de la Comunitat Valenciana ha exigit de realitzar un repàs detallat de les entitats existents per tal de verificar-ne la situació normativa i el funcionament real. Aquest inventari general ha posat de manifest els buits i la manca de coordinació de l'ordenament jurídic estatal en matèria de regulació del crèdit.

Com a resultat de la constatació anterior, i dins de les vies que l'Estatut d'Autonomia estableix per a l'actuació normativa de la Comunitat Valenciana, cal establir la clarificació i sistematització legislativa del règim d'actuació dels intermediaris financers presents en aquest àmbit mitjançant un desplegament adient de les bases emanades del Govern de la Nació i de la cobertura dels nombrosos buits normatius que té l'ordenament actual.

Només una tasca exhaustiva i detallada com l'esmentada pot reforçar la garantia dels dipositants, millorar les actuacions creditícies, i en definitiva, posar els intermediaris financers al servei dels ciutadans de la Comunitat Autònoma. El resultat haurà de reflectir-se tant a nivell individual, en tant que usuaris del crèdit, com en l'àmbit col·lectiu, mitjançant el suport de les institucions financeres als programes de desenvolupament i reordenament econòmic emanats del Govern de la Generalitat.

La magnitud de la tasca enunciada, la qual es presenta com un primer pus necessari per a assolir una eficàcia real en l'actuació de les entitats de crèdit, exigeix la formulació d'un ordre de prioritats basat en la urgència de les situacions i en les mancances més acusades dels sectors. En aquest context cap mesura no resulta més justificada que la regulació de l'actuació financera de les Cooperatives amb Secció de Crèdit.

Les Seccions de Crèdits s'han originat al si de les Cooperatives com a departaments especialitzats en gestionar els afers financers. Les seues funcions resten limitades a preveure les necessitats de crèdit de la Cooperativa com a tal i les individuals dels socis, tot utilitzant l'estalvi aportat per aquests. Encara que històricament les Seccions de Crèdit només han tingut vigència en les cooperatives del camp, res no s'oposa que en el futur puguen constituir-se en qualsevol altra classe de Cooperatives.

La complexa situació actual del sector resulta més intel·ligible després de fer una breu repassada de la gènesi del crèdit agrícola que des dels orígens, en el darrer terç del segle XIX, ha estat íntimament lligat a l'associacionisme agrari de l'època. La Llei de Sindicats Agrícoles de 28 de gener de 1906, la qual va constituir una fita memorable en el desenvolupament del crèdit al sector agrari, atribuïa els esmentats sindicats la creació o el foment d'instituts dedicats a aquesta modalitat de crèdit, bé directament dins de la mateixa associació, o establint Caixes, Bancs o Pòsits separats. I d'acord amb la susdita Llei foren creats al camp valencià un gran nombre de Caixes Rurals pertanyents majoritàriament als Sindicats Catòlics Agraris. Quan en el transcurs del temps aquests sindicats es transformen en Cooperatives del Camp, les Caixes Rurals romanen unides estretament a la cooperativa, convertides en Seccions de Crèdit .

El Decret Llei 15/1967, de 7 de novembre, i les mesures complementàries que el desplegaren afavoreixen la constitució de nombroses Caixes Rural s, com a entitats jurídiques independents a partir de les Seccions de Crèdit preexistents. Aquest procés de transformació s'accentuarà arran del Reial Decret 2860/78, de 3 de novembre, el qual aproximava al règim de les Cooperatives de Crèdit al de la resta dels intermediaris financers.

Però aquesta evolució legislativa no fou homogènia a tot l'àmbit de l'Estat. A la Comunitat Valenciana, i especialment a les comarques centrals del territori, una gran part de les cooperatives del camp es mostraren reticents a la desvinculació de la seua Secció de Crèdit, per tal de no privar-se dels serveis financers interns que representava aquest manteniment. Aquesta circumstància va originar la situació actual, caracteritzada per l'existència d'un gran nombre de Cooperatives amb Secció de Crèdit, que constitueix una peculiaritat gairebé exclusiva del camp valencià i que ha possibilitat l'apogeu singular del cooperativisme agrari a la Comunitat Valenciana dins del context de l'Estat Espanyol.

Malgrat la rellevància d'aquesta útil especialització financera de les Cooperatives, de l'arrelament del seu funcionament, dels extraordinaris serveis prestats per les Seccions de Crèdit als socis de la cooperativa i de la importància, decisiva en molts casos, per a la supervivència de les Cooperatives a les quals pertanyen, el legislador persistentment ha ignorat aquesta realitat i n'ha defugit la regulació. Les úniques referències normatives apareixen en el Reial Decret 2710/1978, de 16 de novembre, el qual aprova el Reglament corresponent a la Llei General de Cooperatives de 19 de desembre de 1974. En l'article 102 de l'esmentat Reglament es limiten les operacions de les Seccions de Crèdit al si de la Cooperativa i als socis. El Reial Decret 2860/1978, de 3 de novembre, el qual regula les Cooperatives de Crèdit, esmenta únicament les Seccions de Crèdit per a excloure-les de la normativa.

Davant la inexistència d'una regulació legal per aquestes entitats i atesa la importància qualitativa i quantitativa per a la Comunitat, la Generalitat Valenciana no pot romandre al marge d'una realitat tan vigorosa i contrastada, imprescindible per a la instrumentació d'una política agrària que repercutirà en benefici del sector agrícola i del medi rural en general. D'altra banda, l'estalvi captat per les Seccions de Crèdit ha adquirit un volum tan considerable que resulta imprescindible dictar unes pautes mínimes de comportament que garantesquen la solvència de les Cooperatives en les quals són integrades.

La necessitat urgent d'aquesta normativa, sol·licitada infructuosament pels administrats des de fa anys, aconsella la regulació immediata. Per això, ha semblat prudent fer ús de les competències exclusives que l'article 31.21 de l'Estatut d'Autonomia atribueix en matèria de cooperatives a la Generalitat Valenciana i l'article 34.1 en allò referent al crèdit cooperatiu.

Cal tenir en compte l'absència de qualsevol ordenació prèvia, per la qual cosa aquesta Llei aspira a incloure en l'articulat una regulació el més completa possible de les cooperatives amb Secció de Crèdit, tot fixant una sèrie de criteris bàsics en els distints aspectes de funcionament, els quals posteriorment seran desplegats mitjançant disposicions reglamentàries.

Les Cooperatives amb Secció de Crèdit s'hauran d'atendre a una regulació econòmica i financera específica, complementària a la que han d'observar com a societats. Es per això que s'estableixen sengles coeficients de garantia i d'inversió obligatòria a cobrir, aquest darrer, amb inversions qualificades per la Generalitat i que aniran dirigides exclusivament al finançament del medi rural, en el cas de les Cooperatives del Camp. Igualment, queda regulat el règim d'operacions actives amb la Cooperativa i amb els socis. Les obligacions d'informació respecte dels socis i de l'autoritat econòmica, la dotació d'un fons per a la previsió dels riscs d'insolvència i l'adaptació d'un Pla Comptable homologat per la Conselleria d'Economia i Hisenda completen la regulació susdita.

Pel que fa a l'actuació inspectora i sancionadora ha calgut la intervenció conjunta de l'autoritat econòmica i de la que té encomanat el control global de les cooperatives, per ser la Secció de Crèdit una part integrant d'aquelles, atés que l'examen aïllat no seria representatiu. Igual ment, es considera l'oportunitat de fer auditories externes, en consonància amb les necessitats creixents de transparència i control de qualsevol organització societària, incrementades en aquest cos pel caràcter financer de l'activitat.

La darrera part d'aquesta norma legal, disposa la creació d'un Consorci Valencià de Cooperatives amb Secció de Crèdit, cosa que representa la major innovació de la Llei, i suposa la creació d'un mecanisme de protecció dels socis dipositants, en el qual s'inclou l'aportació financera de la Generalitat Valenciana.

El Consorci es constitueix com un organisme autònom adscrit a la Conselleria d'Economia i Hisenda i serà regit per un Consell paritari de representants de les Cooperatives adherides i de l'Administració Autonòmica. La finalitat principal del qual serà assegurar la solvència i millorar el funcionament de les Cooperatives amb Secció de Crèdit, per tal de potenciar l'eficàcia i el bon compliment de la funció econòmica i social. Per això el Consorci els hi prestarà assessorament tècnic, administratiu, organitzatiu i comptable, alhora que gestionarà sengles Fons d'iliquiditat i de Garantia. El primer n'atendrà els problemes puntuals d'iliquiditat tot possibilitant una actuació prèvia a la intervenció del Fons de Garantia, el qual acomplirà una funció asseguradora del fons dels socis dipositats en la Secció de Crèdit.

Finalment, en la Disposició Transitòria, hom preveu la fixació d'un període d'adaptació per tal que les Cooperatives amb Secció de Crèdit existents actualment adeqüen el seu funcionament d'acord amb el que estableix aquesta Llei d'una manera progressiva i gradual, sense interrupcions innecessàries en la tasca que desplegaren.

TÍTOL I. Disposicions generals

**Article 1** ****[2]****

1. Les cooperatives de qualsevol classe, excepte les de crèdit, que desenrotllen majoritàriament l'activitat cooperativitzada amb els seus socis en el territori de la Comunitat Valenciana, i desitgen exercir l'activitat d'intermediació financera per compte propi, hauran de dotar-se d'una secció de crèdit, que no tindrà personalitat jurídica independent de la cooperativa de què forma part.

Les operacions actives i passives, que es realitzen en l'exercici de la mencionada activitat, es limitaran al si d'esta cooperativa i als seus socis, així com als seus cònjuges i als familiars de primer grau que convisquen i depenguen econòmicament d'ells. Així mateix, les seccions de crèdit podran operar amb els associats que hagen causat baixa justificada o obligatòria com a socis i amb els treballadors de la cooperativa.

A fi de realitzar una millor gestió dels fons depositats, les cooperatives amb secció de crèdit podran col·locar els seus excedents de tresoreria, a través d'intermediaris financers, en actius d'elevada qualitat creditícia que garantisquen, almenys, la recuperació al seu venciment del capital invertit. En cap cas, podran pignorar-se ni gravar-se de forma alguna estos actius.

2. Les cooperatives amb secció de crèdit utilitzaran l'expressió "Secció de Crèdit", precedint a la seua denominació, en aquells assumptes relacionats amb l'activitat específica d'intermediació financera que duguen a terme. En cap cas, podran incloure en la seua denominació les expressions "Cooperativa de Crèdit", "Caixa Rural" o una altra anàloga.

3. Les cooperatives amb secció de crèdit es regiran pel que determina esta llei i les normes que la despleguen, sense perjuí del seu sotmetiment, en allò no previst en estes disposicions específiques, a la legislació general en matèria de cooperatives i, supletòriament, a la normativa reguladora de les cooperatives de crèdit en allò que els siga d'aplicació.

**Article 2** ****[3]****

Les cooperatives que vulguen constituir una secció de crèdit hauran de sol·licitar autorització prèvia al conseller competent en matèria d’economia. Les sol·licituds s’hauran de formular davant l’Institut Valencià de Finances i hauran de dur adjunta la documentació que reglamentàriament es determine. La dita autorització caducarà si no comencen les activitats específiques de la secció de crèdit en el termini dels dotze mesos següents a la data de notificació de l’autorització, per causa imputable a la cooperativa.

L'autorització concedida per a la constitució d'una secció de crèdit en una cooperativa serà revocada quan es donen els supòsits següents: ****[4]****

a) Si la cooperativa renuncia de manera expressa a l’autorització.

b) Si la cooperativa interromp de fet les activitats específiques de la secció de crèdit, o si esta cessa en l'activitat d'intermediació financera per compte propi, durant un període superior a sis mesos. A estos efectes, no es considerarà que hi ha interrupció o cessació de l'activitat quan, en virtut de conveni o acord subscrit amb una entitat de crèdit, la secció de crèdit haja deixat de realitzar operacions directament, sempre que continue col·laborant amb l'entitat de crèdit en la concertació d'operacions, assumint, almenys, parcialment els riscs corresponents a estes. ****[5]****

c) Si resulta que la cooperativa obtingué l’autorització per mitjà de declaracions falses o per un altre mitjà irregular.

d) Si la cooperativa incomplix les condicions que motivaren l’autorització.

e) Si la cooperativa manca de recursos propis suficients o no oferix garantia de poder complir amb les seues obligacions en relació amb els seus creditors i, en particular, no garantix la seguretat dels fons que li hagen sigut confiats.

f) Com a sanció, segons el que preveu la present llei. ****[6]****

Correspon al conseller competent en matèria d’economia, la competència de revocar l’autorització administrativa, excepte en el supòsit que es tracte d’una renúncia, en este cas serà competent l’Institut Valencià de Finances.

La revocació de l’autorització administrativa durà implícita la dissolució i l’obertura del període de liquidació de la secció de crèdit.

**Article 3**

Les Cooperatives amb Secció de Crèdit hauran d'inscriure's en un registre especial que es durà en la Conselleria d'Economia i Hisenda, sense perjudici de la inscripció prèvia en el Registre General de Cooperatives de la Conselleria competent en matèria de Treball.

**Article 4** ****[7]****

Les seccions de crèdit hauran de comptar amb un director que, posseint la preparació tècnica i experiència suficient, s'ocupe, amb la deguda diligència, de la seua gestió ordinària. El nomenament del director, acompanyat de la justificació dels requisits assenyalats, haurà de ser comunicat a l'Institut Valencià de Finances.

TÍTOL II - Regulació econòmica i financera

**Article 5** ****[8]****

1. Amb vista a salvaguardar un adequat nivell de solvència, els recursos propis de la secció de crèdit hauran d'ascendir, almenys, a una sexta part del volum de les operacions actives de crèdit de la secció de crèdit, deduïts els fons d'insolvència corresponents. A estos efectes, no es computaran els préstecs acollits a convenis subscrits amb les administracions públiques per a pal·liar els danys originats per catàstrofes naturals.

2. Addicionalment, els recursos propis de les cooperatives amb secció de crèdit no seran inferiors al vuit per cent dels dipòsits de la secció de crèdit.

3. S'autoritza el conseller competent en matèria d'economia perquè determine els elements que componen els recursos propis, a què es referixen els apartats anteriors, així com el grau de computabilitat, els requisits que han de complir i les deduccions a practicar, si és el cas.

**Article 6** ****[9]****

Sense contingut

**Article 7** ****[10]****

Sense contingut

**Article 8** ****[11]****

Les cooperatives podran invertir els recursos obtinguts a través de la secció de crèdit en activitats de la mateix cooperativa fins a un límit màxim del doble dels recursos propis de la secció de crèdit. Cada operació creditícia concedida a favor de la cooperativa serà objecte d'un acord del Consell Rector, amb informe previ del director de la secció de crèdit, i haurà d'establir el tipus d'interés a imputar a favor de la secció de crèdit, que no podrà resultar inferior a l'interés legal dels diners, llevat que es determine un altre tipus per la conselleria competent en matèria d'economia. L'acord mencionat constarà expressament en l'acta de la sessió en què siga adoptat

**Article 9** ****[12]****

1. Les cooperatives amb secció de crèdit podran concedir préstecs per a qualsevol finalitat, exceptuant les operacions destinades a inversions en sectors productius aliens a l'activitat de la cooperativa. La concessió de cada préstec serà objecte d'un acord del Consell Rector, amb informe previ del director de la secció de crèdit, i constarà en acta.

2. Les cooperatives amb secció de crèdit no podran prestar més del vint-i-cinc per cent dels recursos propis de la secció de crèdit a un sol acreditat o a un grup d'ells que, per la seua especial vinculació mútua, constituïsquen una unitat de risc.

3. L'activitat de la secció de crèdit no podrà tindre una dimensió de tal ordre que constituïsca de fet l'activitat principal de la cooperativa. S'autoritza la conselleria competent en matèria d'economia, perquè determine els paràmetres indicatius d'esta situació.

4. Els riscs de firma que pot assumir una cooperativa amb secció de crèdit no podran excedir el volum de recursos propis de la cooperativa.

**Article 10**

1. Les Cooperatives amb Secció de Crèdit faran constar d'una forma clara l'expressió "Secció de Crèdit" en els documents que expedesquen en favor dels socis dipositants i en qualsevol referència documental o pública que facen a aquesta Secció.

2. Igualment, informaran els socis de les condicions econòmiques que apliquen a les operacions actives i passives, a més de la informació que han de facilitar obligatòriament a l'Assemblea General.

**Article 11**

1. Les Cooperatives amb Secció de Crèdit no podran finançar pèrdues sofertes en el transcurs de l'activitat econòmica amb càrrec als dipòsits de la Secció de Crèdit. Aquests no tindran mai la consideració de recursos propis de la Cooperativa front a tercers, sinó que mantindran clarament el caràcter d'exigibilitat.

2. Les seccions de crèdit destinaran, almenys, el 50% dels seus excedents i beneficis a la Reserva Obligatòria. Quan els recursos propis de la secció de crèdit superen el 20% del total dels seus actius, el percentatge de dotació obligatòria es podrà reduir al 20%. ****[13]****

3. La Conselleria d'Economia i Hisenda podrà dictar les disposicions per a la qualificació de les partides d'actiu, atenent el grau de seguretat, i respecte a la cobertura amb fons addicionals de previsió per a la insolvència.

**Article 12**

1. Les Cooperatives amb Secció de Crèdit hauran de gestionar-la de manera autònoma i els estats comptables s'hauran d'elaborar independentment, sense perjudici de la comptabilitat general de la Cooperativa.

2. Les Cooperatives amb Secció de Crèdit remetran a la Conselleria d'Economia i Hisenda la informació financera i comptable de la Secció de Crèdit i del conjunt de la Cooperativa amb les característiques i la periodicitat establertes. La Conselleria d'Economia i Hisenda queda facultada per a disposar la forma en què hagen d'elaborar-se els balanços i els comptes de resultats públics i confidencials, i per a definir el significat i el contingut de cadascuna de les partides dels esmentats estats financers.

TÍTOL III. Actuació inspectora i sancionadora

**Article 13**

1. La Conselleria d'Economia i Hisenda podrà establir l'obligació periòdica o puntual de les Cooperatives amb Secció de Crèdit a efectuar auditories externes especialment referides a l'actuació financera desplegada per la Secció de Crèdit.

2. L'Institut Valencià de Finances podrà inspeccionar directament l'activitat de les seccions de crèdit, efectuant les investigacions que crega necessàries, que podran estendre's a altres àmbits d'actuació de la cooperativa, per a la qual cosa comptarà amb la col·laboració de la conselleria competent en matèria de cooperatives. ****[14]****

3. Sense contingut ****[15]****

**Article 14** ****[16]****

1.Les infraccions de les disposicions establides en la present llei i en la normativa que la desplegue es classifiquen en molt greus, greus i lleus.

2. Seran considerades infraccions molt greus:

a) Realitzar operacions actives o passives amb persones diferents de les mencionades en l'article 1 d'esta llei, quan tinguen caràcter habitual o superen el doble dels recursos propis de la secció de crèdit.

b) Realitzar l'activitat d'intermediació financera per compte propi, sense comptar amb la preceptiva autorització administrativa per a constituir una secció de crèdit.

c) Incórrer en insuficient cobertura de recursos propis, en qualsevol dels coeficients definits en l'article 5 d'esta llei, quan no s'assolisca el vuitanta per cent del mínim de recursos propis exigits i es romanga en eixa situació durant un període d'almenys, dotze mesos.   
 d) Mancar de la comptabilitat exigida legalment o portar-la amb irregularitats essencials que impedisquen conéixer la situació patrimonial i financera de la cooperativa o de la secció de crèdit.

e) La negativa o resistència a l'actuació inspectora, sempre que hi haja requeriment exprés i per escrit respecte d'això.

f) La falta de tramesa a l'Institut Valencià de Finances d'aquelles dades o documents que se li hagen de trametre o que este requerisca en l'exercici de les seues funcions, o la falta de veracitat en estes, quan amb això es dificulte l'apreciació de la solvència de la cooperativa o de la secció de crèdit.

g) Presentar deficiències en l'organització administrativa i comptable, o en els procediments de control intern, inclosos els relatius a la gestió dels riscs, quan estes deficiències posen en perill la solvència o viabilitat de la secció de crèdit.

3. Seran considerades infraccions greus:

a) Realitzar operacions actives o passives amb persones diferents de les mencionades en l'article 1 d'esta llei, sempre que això no constituïsca infracció molt greu d'acord amb el que preveu l'apartat anterior d'este article.

b) Incórrer en insuficient cobertura de recursos propis en qualsevol dels coeficients definits en l'article 5 d'esta llei, i es romanga en eixa situació durant un període d'almenys dotze mesos, sempre que això no constituïsca infracció molt greu d'acord amb el que preveu l'apartat anterior d'este article.

c) Incomplir les normes vigents sobre comptabilització d'operacions i sobre formulació de balanços, comptes de pèrdues i guanys i estats financers d'obligatòria comunicació a l'Institut Valencià de Finances, sempre que això no constituïsca infracció molt greu d'acord amb el que preveu l'apartat anterior d'este article.

d) La falta de tramesa a l'Institut Valencià de Finances d'aquelles dades o documents que se li hagen de trametre o que este requerisca en l'exercici de les seues funcions, o la falta de veracitat en estes, sempre que això no constituïsca infracció molt greu d'acord amb el que preveu l'apartat anterior d'este article.

e) Presentar deficiències en l'organització administrativa i comptable, o en els procediments de control intern, inclosos els relatius a la gestió dels riscs, sempre que això no constituïsca infracció molt greu d'acord amb el que preveu l'apartat anterior d'este article.

f) La dotació insuficient de les reserves obligatòries i dels fons de provisió d'insolvències, o la seua aplicació inadequada.

g) L'incompliment de les normes vigents que imposen obligacions, prohibicions, limitacions qualitatives o quantitatives, absolutes o relatives, a l'activitat de la secció de crèdit. En particular, es consideraran les previstes en el tercer paràgraf de l'apartat 1 de l'article 1, en l'apartat 2 de l'article 1, així com en els articles 4, 8, 9, 10, 11 i 12 de la present Llei.

4. Seran considerades infraccions lleus els incompliments dels preceptes d'obligada observança continguts en esta llei i en les disposicions que la despleguen que no constituïsquen infracció greu o molt greu conforme al que disposen els dos apartats anteriors d'este article.

**Article 15** ****[17]****

1. A les infraccions molt greus s'aplicarà una sanció de multa d'entre cinc mil un euros i cinquanta mil euros. A més de la referida multa, es podrà imposar la sanció de revocació de l'autorització per a constituir una secció de crèdit. En este últim cas, es requerirà l'informe de la Confederació de Cooperatives de la Comunitat Valenciana.

2. A les infraccions greus s'aplicarà sanció de multa d'entre cinc-cents un euros i cinc mil euros.

3. A les infraccions lleus s'aplicarà la sanció d'amonestació o de multa d'entre cent euros i cinc-cents euros. La sanció consistent en amonestació només podrà imposar-se, per una sola vegada, per mers incompliments formals comesos per simple inobservança, quan siguen corregits sense haver requeriment previ administratiu i anirà acompanyada de l'advertència de la imposició, en endavant, de la corresponent sanció pecuniària.

4. En el cas de reincidència o de comissió d'una infracció continuada, la sanció serà imposada en el seu grau màxim; a estos efectes, s'establiran tres trams iguals en les sancions de quantia divisible.

5. A les infraccions en què no concórrega reincidència, se'ls imposarà la sanció en el grau mitjà, llevat que, segons el parer de qui la impose, siga procedent la seua imposició en el grau inferior, per concórrer la reparació del dany causat, la reposició de les coses o interessos als seus legítims titulars o creditors o la correcció, en qualsevol altre mode, de la situació antijurídica creada pels fets que la infracció consistisca, o derivada d'estos.

6. En cas de permanència en la situació d'infracció, la resolució sancionadora comminarà al cessament immediat d'esta, per mitjà d'una multa coercitiva d'un deu per cent de l'import de la sanció principal, per cada setmana que continue la situació antijurídica mereixedora de la sanció, comptada a partir del dia següent a aquell en què la resolució sancionadora assolisca fermesa.

7. Els administradors podran ser sancionats per les infraccions previstes en l'article anterior quan resulten responsables de conformitat amb el que preveu l'article 47.1 de la Llei 8/2003, de 24 de març, de Cooperatives de la Comunitat Valenciana.

**Article 16** ****[18]****

1.La imposició de sancions per infraccions molt greus i greus correspondrà, a proposta de l'Institut Valencià de Finances, al conseller competent en matèria d'economia. A l'Institut Valencià de Finances li correspondrà la imposició de sancions per infraccions lleus.

2. L'Institut Valencià de Finances serà l'òrgan competent per a la instrucció dels expedients sancionadors.

**Article 17** ****[19]****

En matèria de prescripció, caducitat i duració del procediment sancionador, caldrà ajustar-se al que disposa la legislació general de cooperatives de la Comunitat Valenciana.

TÍTOL IV - Fons de Garantia de les Cooperatives amb Secció de Crèdit ****[20]****

DISPOSICIONS TRANSITÒRIES

**Primera** ****[21]****

Sense contingut.

**Segona** ****[22]****

Sense contingut.

**Tercera** ****[23]****

Sense contingut.

**Quarta** ****[24]****

Sense contingut.

**Cinquena** ****[25]****

Sense contingut.

DISPOSICIÓ ADDICIONAL ****[26]****

Sense contingut.

DISPOSICIÓ FINAL

S'autoritza el Consell de la Generalitat Valenciana per a dictar, a proposta de la Conselleria d'Economia i Hisenda, les disposicions reglamentàries que calguen per al desplegament d'aquesta Llei.

Per tant ordene que tots els ciutadans, tribunals, autoritats i poders públics als quals pertoque, observen i facen complir aquesta Llei.

València, 31 de maig de 1985

El President de la Generalitat,

JOAN LERMA I BLASCO

---

****[1]****La disposició addicional quarta de la **[Llei 14/2005, de 23 de desembre](http://www.docv.gva.es/index.php?id=26&sig=6570/2005&url_lista=&CHK_TEXTO_LIBRE=1&tipo_search=legislacion&num_tipo=6&TD=Llei&SOLO_NUMERO_DISPOSICION=14&ANYO_DISPOSICION=2005)**, de la Generalitat, de Mesures Fiscals, de Gestió Financera i Administrativa, i d'Organització de la Generalitat, (DOCV núm. 5.166, de 30.12.2005. Ref. Base de dades 6570/2005) disposa que:

«1. Les referències a la Conselleria d'Economia i Hisenda que apareixen en la Llei 8/1985, de 31 de maig, de Regulació de l'Actuació Financera de les Cooperatives amb Secció de Crèdit de la Comunitat Valenciana, s'entendran fetes a la conselleria competent en matèria d'economia, excepte les contingudes en l'article 3 i en l'incís inicial de l'apartat 2 de l'article 12 de la dita llei, que s'entendran realitzades a l'Institut Valencià de Finances.

2. La referència continguda en l'article 3 de l'esmentada Llei 8/1985, al registre general de cooperatives de la conselleria competent en matèria de treball, s'entendrà realitzada al Registre de Cooperatives de la Comunitat Valenciana de la conselleria competent en matèria de cooperatives.»

****[2]****Article 1 redactat per la **[Llei 5/2013, de 23 de desembre](http://www.docv.gva.es/index.php?id=26&sig=011698/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DLlei%26SOLO_NUMERO_DISPOSICION%3D5%26ANYO_DISPOSICION%3D2013)**, de Mesures Fiscals, de Gestió Administrativa i Financera, i d'Organització de la Generalitat (DOCV núm. 7181 de 27.12.2013) Ref. Base de dades 011698/2013.

****[3]****Redacció que en fa l'article 64 de la **[Llei 12/2004, de 27 de desembre](http://www.docv.gva.es/index.php?id=26&sig=5889/2004&url_lista=&CHK_TEXTO_LIBRE=1&tipo_search=legislacion&num_tipo=6&TD=Llei&SOLO_NUMERO_DISPOSICION=12&ANYO_DISPOSICION=2004)**, de Mesures Fiscals de Gestió Administrativa i Financera, i d'Organització de la Generalitat Valenciana (DOCV núm. 4.913, de 29.12.2004) Ref. Base de dades 5889/2004.

****[4]****Modificat per l'article 66 de la **[Llei 14/2005, de 23 de desembre](http://www.docv.gva.es/index.php?id=26&sig=6570/2005&url_lista=&CHK_TEXTO_LIBRE=1&tipo_search=legislacion&num_tipo=6&TD=Llei&SOLO_NUMERO_DISPOSICION=14&ANYO_DISPOSICION=2005)**.

****[5]****Ibídem.

****[6]****Ibídem.

****[7]****Ibídem, article 67.

****[8]****Ibídem, article 68.

****[9]****Derogat per la disposició derogatòria de la **[Llei 14/2005, de 23 de desembre](http://www.docv.gva.es/index.php?id=26&sig=6570/2005&url_lista=&CHK_TEXTO_LIBRE=1&tipo_search=legislacion&num_tipo=6&TD=Llei&SOLO_NUMERO_DISPOSICION=14&ANYO_DISPOSICION=2005)**.

****[10]****Ibídem.

****[11]****Modificat per l'article 69 de la **[Llei 14/2005, de 23 de desembre](http://www.docv.gva.es/index.php?id=26&sig=6570/2005&url_lista=&CHK_TEXTO_LIBRE=1&tipo_search=legislacion&num_tipo=6&TD=Llei&SOLO_NUMERO_DISPOSICION=14&ANYO_DISPOSICION=2005)**.

****[12]****Ibídem, article 70.

****[13]****Ibídem, article 71.

****[14]****Ibídem, article 72.

****[15]****Derogat per la disposició derogatòria de la **[Llei 14/2005, de 23 de desembre](http://www.docv.gva.es/index.php?id=26&sig=6570/2005&url_lista=&CHK_TEXTO_LIBRE=1&tipo_search=legislacion&num_tipo=6&TD=Llei&SOLO_NUMERO_DISPOSICION=14&ANYO_DISPOSICION=2005)**.

****[16]****Introduït per l'article 73 de la **[Llei 14/2005, de 23 de desembre](http://www.docv.gva.es/index.php?id=26&sig=6570/2005&url_lista=&CHK_TEXTO_LIBRE=1&tipo_search=legislacion&num_tipo=6&TD=Llei&SOLO_NUMERO_DISPOSICION=14&ANYO_DISPOSICION=2005)**.

****[17]****Ibídem, article 74.

****[18]****Ibídem, article 75.

****[19]****Ibídem, article 76.

****[20]****Suprimit per l'article 62.2, de la **[Llei 16/2003, de 17 de desembre](http://www.docv.gva.es/index.php?id=26&sig=5532/2003&url_lista=&CHK_TEXTO_LIBRE=1&tipo_search=legislacion&num_tipo=6&TD=Llei&SOLO_NUMERO_DISPOSICION=16&ANYO_DISPOSICION=2003)**, de Mesures Fiscals, de Gestió Administrativa i Financera, i d'Organització de la Generalitat Valenciana (DOCV núm. 4654 de 19.12.2003) Ref. Base de dades 5532/2003.

****[21]****Derogada per la disposició derogatòria de la **[Llei 14/2005, de 23 de desembre](http://www.docv.gva.es/index.php?id=26&sig=6570/2005&url_lista=&CHK_TEXTO_LIBRE=1&tipo_search=legislacion&num_tipo=6&TD=Llei&SOLO_NUMERO_DISPOSICION=14&ANYO_DISPOSICION=2005)**.

****[22]****Ibídem.

****[23]****Ibídem.

****[24]****Ibídem.

****[25]****Ibídem.

****[26]****Ibídem.


Còpia Permalink ELI